พนักงานธอส.ให้กำลังใจอังคณาหลังมีข่าวอาจถูกปลด
พนักงานธอส.มอบดอกไม้ให้กำลังใจ "อังคณา" หลังมีกระแสข่าวอาจถูกพ้นเอ็มดีเพราะทำงานล่าช้า
2 มี.ค. 2558

พนักงานธอส.มอบดอกไม้ให้กำลังใจ "อังคณา" หลังมีกระแสข่าวอาจถูกพ้นเอ็มดีเพราะทำงานล่าช้า 
ผู้สื่อข่าวรายงานบรรยากาศที่ธนาคารอาคารสงเคราะห์ (ธอส.) เมื่อวันที่ 2 มี.ค.ว่า พนักงานกว่า 100 คน ได้ขอเข้าพบ  นางอังคณา ปิลันธน์โอวาท ไชยมนัส กรรมการผู้จัดการ ธอส. เพื่อมอบดอกไม้ให้กำลังใจ โดยอ้างว่าเป็นเพราะกรณีที่ นายเกริก วณิกกุล ประธานธนาคาร ธอส. ส่งหนังสือร้องเรียนปัญหาการบริหารจัดการภายใน ธอส.ถึง ม.ร.ว.ปรีดิยาธร เทวกุล รองนายกรัฐมนตรี และมีกระแสข่าวว่าจะมีการแต่งตั้ง นายขรรค์ ประจวบเหมาะ อดีตกรรมการผู้จัดการ ธอส. มาเป็นที่ปรึกษาของธนาคารและจะให้ดูแลงานด้านการบริหารทั้งหมด  แทนนางอังคณา โดยจะโยกย้ายให้ไปดูแลงานด้านกิจกรรมสังคม (ซีเอสอาร์) แทน
อย่างไรก็ตาม ภายหลังจากที่ นางอังคณา รับดอกไม้เสร็จ เจ้าหน้าที่ ธอส.ได้กันตัว ไม่ให้นางอังคณา ให้สัมภาษณ์กับผู้สื่อข่าว โดยอ้างว่าติดภารกิจประชุมสำคัญ โดยระหว่างที่พนักงานให้กำลังใจมอบดอกไม้ นางอังคณา ได้ขอบคุณ และกล่าวสั้นๆ ถึงกรณีดังกล่าวว่า อยากให้พนักงาน ธอส. ตั้งใจทำงานเพื่อองค์ เพื่อขับเคลื่อนเศรษฐกิจของประเทศ ตามนโยบายรัฐบาล และดูให้ องค์มีธรรมาภิบาลที่ดี ทำงานด้วยความสามัคคี ช่วยเหลือผู้มีรายได้น้อย
ทั้งนี้ผู้สื่อข่าวโพสต์ทูเดย์ได้พยายามโทรศัพท์ติดต่อ นางอังคณาเพื่อขอคำชี้แจง แต่นางอังคณาไม่รับสาย